Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Pöytäkirja 8 espanjalaisista patenteista



Virallinen lehti nro L 302 , 15/11/1985 s. 0424



Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Pöytäkirja 8 espanjalaisista patenteista 1. Espanjan kuningaskunta sitoutuu liittymisestä alkaen saattamaan patenttilainsäädäntönsä sopusointuun tavaroiden vapaan liikkuvuuden periaatteiden ja yhteisössä saavutetun teollisen omaisuuden suojan tason kanssa, erityisesti mitä tulee sopimuslisenssiä, pakollista yksinomaista lisenssiä, patentin käyttövelvoitetta sekä tuontipatenttia koskeviin sääntöihin. Tätä varten komission osastot ja Espanjan viranomaiset ryhtyvät tiiviiseen yhteistyöhön, jonka piiriin kuuluvat myös ongelmat, jotka liittyvät Espanjan nykyisen lainsäädännön muuttamiseen uudeksi lainsäädännöksi. 2. Espanjan kuningaskunta sisällyttää kansalliseen lainsäädäntöönsä todistustaakan siirtämistä koskevan säännöksen, joka vastaa yhteisöpatenteista 15 päivänä joulukuuta 1975 tehdyn Luxemburgin yleissopimuksen 75 artiklaa. Tätä säännöstä sovelletaan liittymisestä alkaen sellaisiin uusiin valmistusmenetelmäpatentteihin, joita koskevat hakemukset on jätetty liittymispäivänä tai sen jälkeen. Tätä säännöstä sovelletaan ennen liittymispäivää jätettyihin patenttihakemuksiin viimeistään 7 päivänä lokakuuta 1992. Tätä säännöstä ei kuitenkaan sovelleta, jos patenttioikeuden loukkausta koskeva kanne on nostettu sellaista toisen valmistusmenetelmäpatentin haltijaa vastaan, jonka tuote on samanlainen kuin kantajan patentoiman menetelmän tuloksena saatu tuote, ja jos tämä toinen patentti on myönnetty ennen liittymispäivää. Tästä huolimatta Espanjan kuningaskunta kumoaa voimassaolevan patenttilakinsa 273 artiklan siten, että kumoutuminen tulee voimaan liittymisestä alkaen. Tapauksissa, joissa todistustaakkaa ei siirretä, Espanjan kuningaskunta säilyttää patentinloukkauksen todistamisen edelleen patentinhaltijan velvollisuutena. Tällaisia tapauksia varten Espanjan kuningaskunta ottaa lainsäädäntöönsä 7 päivästä lokakuuta 1992 alkaen pakkokatselmukseksi kutsutun oikeudellisen menettelyn. 'Pakkokatselmuksella' tarkoitetaan edeltävissä alakohdissa tarkoitettuun järjestelmään liittyvää menettelyä, jolla se, joka voi nostaa syytteen patenttioikeuden loukkauksesta, saa hakemuksesta annetun tuomioistuimen päätöksen nojalla pyytää oikeuden palvelijaa tekemään asiantuntijoiden avustamana oletetun patenttioikeuden loukkaajan tiloissa yksityiskohtaisen selvityksen riidan kohteena olevista menetelmistä, erityisesti valokopioimalla teknisiä asiakirjoja, jotka voidaan joko takavarikoida tai jättää takavarikoimatta. Tuomioistuimen päätöksessä voidaan määrätä vakuuden asettamisesta sen vahingon korvaamiseksi, joka oletetulle patentinloukkaajalle pakkokatselmuksesta mahdollisesti aiheutuu. 3. Espanjan kuningaskunta liittyy Euroopan patenteista 5 päivänä lokakuuta 1973 tehtyyn Münchenin yleissopimukseen vaadituissa aikarajoissa, jotta se voisi vedota kyseisen yleissopimuksen 167 artiklan määräyksiin yksinomaan kemiantuotteiden ja farmaseuttisten tuotteiden osalta. Tässä yhteydessä ja ottaen huomioon Espanjan kuningaskunnan 1 kohdassa määrätyn sitoumuksen täyttämisen yhteisön jäsenvaltiot sitoutuvat Münchenin yleissopimuksen sopimusvaltioina tekemään kaikkensa huolehtiakseen siitä, että mainitussa 167 artiklassa määrätyn varauksen voimassaoloa pidennetään 7 päivästä lokakuuta 1987 eteenpäin Münchenin yleissopimuksessa määrätyksi enimmäisajaksi, jos Espanjan kuningaskunta esittää pyynnön kyseisen yleissopimuksen mukaisesti. Jos edellä mainitun varauksen voimassaoloajan pidennystä ei myönnetä, Espanjan kuningaskunta voi vedota Münchenin yleissopimuksen 174 artiklaan edellyttäen, että se joka tapauksessa liittyy kyseiseen yleissopimukseen viimeistään 7 päivänä lokakuuta 1992. 4. Espanjan kuningaskunta liittyy yhteisöpatenteista tehtyyn Luxemburgin yleissopimukseen edellä mainitun poikkeuksen voimassaolon päätyttyä. Espanjan kuningaskunta voi vedota kyseisen yleissopimuksen 95 artiklan 4 kohtaan tehdäkseen yleissopimukseen liittymisensä edellyttämät, yksinomaan tekniset mukautukset edellyttäen kuitenkin, ettei toimenpide missään tapauksessa viivästytä Espanjan kuningaskunnan liittymistä Luxemburgin yleissopimukseen edellä mainittua päivämäärää myöhemmäksi.